'Mana tahu bila lihat orang solat, dia juga nak solat' Mohd Haris Fadli Mohd Fadzil Warga asnaf menunaikan solat sunat terawih berjemaah bersempena bulan Ramadan berhampiran sebuah bangunan di Chow Kit anjuran Pertubuhan Jejak Jalanan. FOTO ASYRAF HAMZAH Kuala Lumpur: 'Hidayah itu milik Allah SWT, mana tahu bila lihat orang solat mungkin satu hari nanti dia juga nak solat'. Itu kata pengasas badan bukan kerajaan (NGO), Pertubuhan Jejak Jalanan, Azhan Adnan, 56, berhubung usahanya mengadakan solat tarawih berjemaah di jalanan bersama golongan gelandangn di sekitar Chow Kit, di sini. "Alhamdulillah, kita berpuasa hari ini, kita solat Magrib dan Isyak di sini macam tahun sudah. Masa ini lah kita nak tengok mereka (gelandangan) nak solat kerana kalau kita buat berbuka puasa sahaja maka mereka tidak solat. "Walaupun permulaan tak ramai tetapi tidak mengapa kita akan sentiasa buat supaya yang tak solat mereka boleh lihat, dia tengok dan tengok mana tahu satu masa dapat taufik dan hidayah," katanya ketika ditemui di Jalan Raja Laut, di sini hari ini. Azhan atau lebih mesra dengan panggilan Abe Hae berharap lebih ramai golongan gelandangan terbuka hati mereka untuk menunaikan ibadah selepas melihat rakan lain solat berjemaah di kaki lima.
Katanya, harapan utamanya adalah untuk melihat anak-anak jalanan di sekitar Chow Kit khusunya supaya menjaga ibadah solat dan akhirnya berjaya mencapai kejayaan dalam hidup di masa hadapan. "Apabila mereka selalu lihat orang lain berjemaah mungkin perkara itu masuk ke minda separa sedar mereka dan akhirnya dia sendiri rasa nak solat. "Hidayah itu milik Allah SWT, jadi kita akan lakukan perkara ini setiap tahun sekiranya saya sihat, panjang umur. "Terutama anak-anak jalanan di sini saya mahu lihat mereka berjaya hingga ke menara gading," katanya. Beliau berkata, setakat ini tiada sebarang isu berbangkit berhubung kehadiran gelandangan yang menunaikan solat berjemaah di kaki lima berkenaan. Katanya, pemilik premis terbabit juga tidak pernah membuat sebarang aduan berhubung aktiviti mereka di sini namun apa yang penting bagi mereka supaya pihaknya menjaga kebersihan di kawasan itu. Sementara itu salah seorang sukarelawan, Mohamad Amsyar Mohamad Shukor berkata ibadah boleh dilakukan di mana sahaja bukan hanya di masjid atau surau asalkan tempat itu bersih dan yang paling penting niat di dalam hati. "Kita harap masyarakat dapat bersama menyokong usaha ini dan menyantunu mereka semua (gelandangan) dalam melakukan ibadah. "Bukan hanya di masjid atau surau tetapi di jalanan juga kita raikan mereka (gelandangan) kerana perkara yang utama adalah tempat itu bersih," katanya. Disiarkan pada: Mac 13, 2024 @ 12:19am juga-nak-solat